كنظن أنه يمكن لمواطني وحيوانات وحشرات و كاع الكائنات ديال أغلب بقاع العالم يحتافلو باليوم العالمي للراس إلا حنا والبلدان لي كتشبه لينا ، حتى الحيوانات لي معندها سوق ويمكن تحرث الفول فأي بلاصة ، صعيب عليها تجيب راسها فالمغرب ، فين ماطلع شي كلب فوق كلبة تلقى البراهش تابعينهم بالحجر ، وهاكة الحالة مع المشاش وباقي الحيوانات ، بنادم كابر من صغرو عدو للذة الجنسية عند كاع المخلوقات وبالنسبة ليه هي رجس يجب محاربته ، وطبعا ملي كيكبر مكتغيرش الأمور ، هاداك البرهوش لي كان تابع الكلاب بالحجر هو لي كتلقاه محيح على شي واحد جايب صاحبتو للدار ، وكيدوي على إحترام الحومة والبزاق كيتلاح من فمو ” واخويا حنا مع واليدينا هنا وهادو كيفسدولينا فالحومة ، هاد الحومة راه محترمة” محترمة كتعني حومة خاصة بالكفاتة ، يكبر كثر ويتزوج ويدير دارو ، تلقاه سامر على الزوافرية فالعمارة ، وديما جامع الجيران ومعيط للبوليس ، وطبعا بنفس الحوار ” أخويا حنا فهاد العمارة غير العائلات ومعانا ولادنا ، وهاد الناس كيفسدو لينا هنا ، اللهم ان هذا منكر “. بحال هاد الكائن كيفاش بغيتوه يحتافل باليوم العالمي للأوركازم ، وهو كابر كيحارب فيه من صغرو ، بالإضافة حتى هادوك لي عندهم حياة جنسية طبيعية راه الى مكانوش لاباس عليهم ، فالأوركازم الوحيد لي عرفوه كان مرعود ، واش لي كتكون أول تجربة جنسية ديالو مع جانكية فزبالة ، أو فالمون ، أو فشي جردة ، وبجوج كيقفقفو يقدرو يوقفو عليهم البوليس ، يقدرو يوقفو عليهم شي وحدين يكريسيوهم ويديو الدرية ” وفشي حالات يديوه هو ويخليو الدرية”، وحتى الى دبرو فبرتوش أو برطمة غير يسمعو التقرقيف فالدروج كيجمعو النوضة ويقولو مع راسهم البوليس هادو ، أما الى سمعو الدقان فراه كيبداو يقلبو على أقرب شرجم ينقزو منو ، وشحال من كوبل مشاو للحبس على ود راس موحال حتى واش جابوه ، وفاللخر غادي يحتافلو باليوم العالمي للأوركازم وهوما باقي حتى ماجابوه فظروف إنسانية. طبعا الأمور ماشي بكاع هاد السوداوية فالمغرب ، غير هو راه الأوركازم مع شريك جنسي خارج إطار االزواج جريمة كيعاقب عليها القانون ، ، وما حد هاد الامر جريمة ويمكن يديك للحبس فأي وقت ، واخا راه موالين الوقت كيديرو عين ميكة ولكن كتبقى مهدد فأي وقت ما دام هناك نص قانوني كيعاقب على ممارسة الجنس ، زيد على هذا النظرة الدونية لي عند هاد ممارسي الجنس على بعضياتهم وعلى الجنس فحد ذاتو ، حيث راه المغربي ملي كيتزوج كيقوليك راه درت عقلي وتزوجت وبعدت على الفساد ، وحتى مثلا الخيانة راه فالعالم كامل خيانة إلا فالمغرب ، سميتها كيفسد على مرتو أو كتفسد على راجلها ، الجنس عند بزاف ديال المغاربة هو الفساد ، وفالقانون المغربي راه فساد حتى هو ، حتى تولي ممارسة الجنس فالمغرب حق طبيعي وإشباع غريزة أساسية داك الساعة يمكن نهدرو على شي يوم عالمي للرعشة ولا الاوركازم أما ماحد الأمر عبارة عن فساد فراه عمرنا خاص نجبدو هاد الموضوع ، حيث بعيد علينا كمغاربة. 
الجنس عند بزاف ديال المغاربة هو الفساد وفالقانون كيعاقب عليه. باش تولي ممارسة الجنس فالمغرب حق طبيعي وإشباع غريزة أساسية داك الساعة يمكن نهدرو على شي يوم عالمي للرعشة ولا الاوركازم ‎